Να εξηγήσει τους λόγους που δεν δέχτηκε να τεθεί υπό την αιγίδα του υπουργείου Προστασίας του Πολίτη, το ευρωπαϊκό συνέδριο των αστυνομικών που ανήκουν στη ΛΟΑΤΚΙ κοινότητα και το οποίο θα διεξαχθεί τον Ιούνιο στη Θεσσαλονίκη στο πλαίσιο του ευρωπαϊκού «Φεστιβάλ Υπερηφάνειας», καλούν με ερώτησή τους στη Βουλή, τον Μιχάλη Χρυσοχοΐδη, 20 βουλευτές του ΣΥΡΙΖΑ.

Οι βουλευτές με πρώτη υπογράφουσα την Κατερίνα Νοτοπούλου, αναφέρουν ότι «η πρόδηλη αποστασιοποίηση του υπουργού στο συγκεκριμένο αίτημα και στην προσπάθεια να δημιουργηθούν γέφυρες επικοινωνίας μεταξύ της Αστυνομίας και της ΛΟΑΤΚΙ κοινότητας, έχει ήδη δημιουργήσει αρνητικές εντυπώσεις διεθνώς».

Οι ερωτώντες βουλευτές, μεταξύ των οποίων, ο Ευκλείδης Τσακαλώτος, ο Πάνος Σκουρλέτης, ο Γιάννης Ραγκούσης και ο Γιώργος Κατρούγκαλος, υποστηρίζουν ότι «η πολιτική ηγεσία του υπουργείου ,διστάζει να κάνει βήματα προόδου, αναδεικνύοντας τα ζητήματα ανθρωπίνων δικαιωμάτων».

Δημήτρης Ράντος